proxectonos/corpus_dominio_legal_administrativo_tmp huggingface dataset:
CORRECCIÓN de erros.-Orde do 12 de febreiro de 2009 pola que se modifican as bases reguladoras para a concesión, en réxime de concorrencia competitiva, das axudas aos investimentos en transformación e comercialización de produtos procedentes da pesca, do marisqueo e da acuicultura, cofinanciadas co Fondo Europeo da Pesca.
CONSELLERÍA DE PESCA E ASUNTOS MARÍTIMOS — I. DISPOSICIÓNS XERAIS — 17/03/2009

Na citada orde publicada no Diario Oficial de Galicia número 36, do venres 20 de febreiro, cómpre realizar as seguintes correccións:
1. No punto 9 do anexo A2.a), páxina 3.589, onde di: «As persoas físicas relacionadas no punto 7.c) deberán emitir certificado axustado ao modelo do anexo A2.b)», debe dicir: «As persoas relacionadas no punto 7.b) deberán emitir certificado axustado ao modelo do anexo A2.b)».
2. No anexo A2.b), páxina 3.590, onde di: «Cubrir por cada persoa das que aparezan relacionadas no número 7.c) do anexo A2.a)», debe dicir: «Cubrir por cada persoa das que aparezan relacionadas no número 7.b) do anexo A2.a)».
3. No número 1.3 da epígrafe de «Outra documentación» do anexo A4, páxina 3.612, anúlase a letra e).
4. No número 4 da epígrafe de «Outra documentación» do anexo A4, páxina 3.612, anúlanse as letras c) e d) e modifícase a letra d).
5. No número 5 da epígrafe de «Outra documentación» do anexo A4, páxina 3.612, onde di: «Certificado expedido por banco ou entidade financeira que acredite a titularidade da conta bancaria a nome do solicitante e na cal se efectuará o pagamento, do importe da axuda, de ser o caso», debe dicir: «Documento orixinal do certificado expedido por banco ou entidade financeira que acredite a titularidade da conta bancaria a nome do solicitante e na cal se efectuará o pagamento do importe da axuda, de ser o caso».
Advertida unha omisión na devandita orde, publicada no Diario Oficial de Galicia número 50 do xoves 12 de marzo de 2009, debe publicarse no anexo I:
Ver referencia pdf "05300D002P007.PDF"
b) NOMEAMENTOS CONSELLERÍA DE SANIDADE
RESOLUCIÓN do 6 de febreiro de 2009, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do acordo da comisión mixta paritaria do convenio galego de editoriais, relativo á aprobación da cláusula de revisión salarial para o ano 2009.
CONSELLERÍA DE TRABALLO — III. OUTRAS DISPOSICIÓNS — 13/03/2009

Visto o acordo subscrito o 20 de xaneiro de 2009 pola comisión mixta paritaria do convenio colectivo galego de editoriais, relativo á aprobación da cláusula de revisión salarial para o ano 2009, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
A Dirección Xeral de Relacións Laborais
ACORDA:
Primeiro.-Ordenar a inscrición do devandito acordo no rexistro xeral xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Tercero.-Dispoñer a súa publicación no Diario Oficial de Galicia.
Santiago de Compostela, 6 de febreiro de 2009.
Pilar Cancela Rodríguez
Directora xeral de Relacións Laborais
ANEXO
En Vigo, na sede de Editorial Galaxia, S.A., sendo as 10.30 horas do día 20 de xaneiro de 2009, coa asistencia de Pilar Sampil Sanchez e Carlos del Pulgar Sabín, en representación da Asociación Galega de Editores e de Fernando Fernández González e Jesús Costa Argibay, en representación do sindicato Confederación Intersindical Galega (CIG), celébrase a reunión da comisión mixta paritaria do convenio galego de editoriais coa seguinte orde do día:
1. Táboa salarial do ano 2009.
Adóptanse os seguintes acordos:
1. Táboa salarial ano 2009.
Consonte os artigos 48.-Salario mínimo anual, 49.-Salario base, 50.-Complemento lineal 51º.-Gratificacións extraordinarias e 52.-Paga de beneficios, do convenio colectivo galego de editoriais, establécese que:
Con efecto do 1 de xaneiro de 2009, a comisión mixta paritaria do convenio colectivo galego de editoriais acorda proceder ao aumento do salario mínimo anual, no IPC real do ano 2008 que para Galicia calcula o Instituto Nacional de Estatística: 1,2% máis 0.25%, consonte a táboa salarial anexa I.
O que en conformidade con esta acta asinamos en Vigo o 20 de xaneiro de 2009.
Pola organización sindical CIG	Pola Asociación Galega de Editores
Jesús Costa Argibay	Pilar Sampil Sánchez
Fernando Fernández González	Carlos del Pulgar Sabín
Ver referencia pdf "05100D013P094.PDF"
ORDE do 6 de marzo de 2009 pola que se dispón o cesamento dun vogal do Consello de Administración da Autoridade Portuaria de Vigo.
CONSELLERÍA DE PESCA E ASUNTOS MARÍTIMOS — II. AUTORIDADES E PERSOAL — 13/03/2009

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese xeral do Estado sitas no seu territorio.
O acordo do Consello da Xunta de Galicia do 10 de xaneiro de 2002, modificado polo do 6 de xuño de 2002, faculta ao titular da Consellería de Pesca e Asuntos Marítimos para o exercicio das devanditas competencias.
Conforme o previsto no artigo 40 da Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, a designación e separación dos vogais dos consellos de administración deberán facerse necesariamente por proposta das administracións públicas e entidades e organismos representados no Consello de Administración polo que, ao abeiro do disposto no artigo 40 da Lei 27/1992 e, en canto órgano competente,
DISPOÑO:
O cesamento de Abel Fermín Losada Álvarez como vogal do Consello de Administración da Autoridade Portuaria de Vigo, agradecéndolle os servizos prestados.
Santiago de Compostela, 6 de marzo de 2009.
Carmen Gallego Calvar
Conselleira de Pesca e Asuntos Marítimos
RESOLUCIÓN do 26 de febreiro de 2009 pola que se lle dá publicidade á lista de beneficiarios das axudas concedidas para o desenvolvemento de proxectos audiovisuais en lingua galega.
CONSELLERÍA DE CULTURA E DEPORTE — III. OUTRAS DISPOSICIÓNS — 13/03/2009

Esta consellería resolveu a publicación da relación de beneficiarios, que se especifican no anexo, das axudas concedidas no ano 2008 ao abeiro da Orde do 27 de maio de 2008 pola que se establecen as bases reguladoras que rexerán as axudas destinadas ao desenvolvemento de proxectos audiovisuais en lingua galega.
Estas axudas fináncianse con cargo á aplicación orzamentaria 12.02.432C.770.0 da Lei de orzamentos xerais da Comunidade Autónoma de Galicia para o ano 2008.
O que se fai público para xeral coñecemento.
Santiago de Compostela, 26 de febreiro de 2009.
Ánxela Bugallo Rodríguez
Conselleira de Cultura e Deporte
Ver referencia pdf "05100D010P091.PDF"
RESOLUCIÓN do 26 de febreiro de 2009 pola que se lle dá publicidade aos beneficiarios das axudas concedidas para o desenvolvemento de proxectos audiovisuais en lingua galega.
CONSELLERÍA DE CULTURA E DEPORTE — III. OUTRAS DISPOSICIÓNS — 13/03/2009

Esta consellería resolveu a publicación da relación de beneficiarios, que se especifican no anexo, das axudas concedidas no ano 2008 ao abeiro da Orde do 27 de maio de 2008, pola que se establecen as bases reguladoras que rexerán as axudas destinadas ao desenvolvemento de proxectos audiovisuais en lingua galega.
Estas axudas fináncianse con cargo á aplicación orzamentaria 12.02.432C.770.0 da Lei de orzamentos xerais da Comunidade Autónoma de Galicia para o ano 2008.
O que se fai público para xeral coñecemento.
Santiago de Compostela, 26 de febreiro de 2009.
Ánxela Bugallo Rodríguez
Conselleira de Cultura e Deporte
ORDE do 27 de febreiro de 2009 pola que se autoriza o inicio de actividades do Centro de Día de Maiores de Burela, no concello de Burela (Lugo).
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 13/03/2009

De acordo co artigo 6 do Decreto 143/2007, do 12 de xullo, de autorización e acreditación dos programas e dos centros de servizos sociais, exixen unha norma con rango de decreto para a creación dos centros de día e posterior orde do departamento da Administración autonómica competente para o inicio das súas actividades.
O centro de día de maiores de Burela creouse mediante o Decreto 16/2009, do 21 de xaneiro (DOG nº 22, do luns 2 de febreiro), polo que se procede agora, en cumprimento da normativa de aplicación, á autorización do inicio da súa actividade.
Ao abeiro do establecido na disposición derradeira primeira do antedito decreto e de conformidade co Decreto 143/2007, do 12 de xullo, polo que se regula o réxime de autorización e acreditación dos programas e dos centros de servizos sociais e en uso das facultades que teño atribuídas pola Lei 1/1983, do 22 de febreiro, reguladora da Xunta e da súa Presidencia, polo Decreto 211/2005, do 3 de agosto, polo que se establece a estrutura orgánica da Xunta de Galicia e polo Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar,
DISPOÑO:
Artigo único.
Autorizar o inicio de actividades e a posta en funcionamento do Centro de Día de Maiores de Burela, no concello de Burela (Lugo) conforme os datos que se relacionan no anexo desta orde.
Disposición derradeira
Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 27 de febreiro de 2009.
Anxo Manuel Quintana González
Vicepresidente da Igualdade e do Benestar
ANEXO
Provincia: Lugo.
Concello: Burela.
Enderezo: rúa Rosalía de Castro, s/n.
Denominación: Centro de Día de Maiores de Burela.
Tipoloxía: centro de día de maiores.
Área: maiores.
Número de prazas/unidades autorizadas: 40.
ORDE do 18 de febreiro de 2009 pola que se fixa o prezo de venda ao público da publicación Guía para a Abordaxe do Tabaquismo.
CONSELLERÍA DE SANIDADE — III. OUTRAS DISPOSICIÓNS — 23/03/2009

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 51 sinala a obriga de que os prezos privados sexan fixados polas consellerías correspondentes, logo do informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería
DISPÓN:
Artigo único.
1. Queda aprobado o prezo de venda ao público da publicación editada polo Servizo Galego de Saúde e que se relaciona no anexo.
2. Este prezo entenderase, de ser o caso, con IVE incluído.
Santiago de Compostela, 18 de febreiro de 2009.
Mª José Rubio Vidal
Conselleira de Sanidade
ANEXO
Guía para a Abordaxe do Tabaquismo:	5 euros.
CORRECCIÓN de erros.-Orde do 27 de febreiro 2009 pola que se establecen as bases reguladoras das axudas para paliar os danos producidos polo xabaril e se convocan para o ano 2009.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 17/03/2009

Advertidos erros na mencionada orde, publicada no DOG nº 50 do 12 de marzo de 2009, procede realizar as seguintes correccións:
1ª. Publícase o anexo I, que foi omitido.
2ª. Na páxina 5.250, no anexo II, onde di: «Rúa Benito Corbal, 47-5º, 36071 Pontevedra.», debe dicir: «Avda. Fernández Ladreda, 43, 36003 Pontevedra».
Ver referencia pdf "05300D011P065.PDF"
RESOLUCIÓN do 26 de febreiro de 2009, da Secretaría Xeral da Consellería de Medio Ambiente e Desenvolvemento Sostible, pola que se lles dá publicidade aos convenios de colaboración subscritos por esta consellería no último cuadrimestre de 2008.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 17/03/2009

O artigo 11.1º da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) dispón que cada consellería da Xunta de Galicia publicará no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga, por medio desta resolución publícase a relación dos convenios subscritos pola Consellería de Medio Ambiente e Desenvolvemento Sostible no último cuadrimestre do ano 2008, que se incorpora como anexo a esta resolución.
Santiago de Compostela, 26 de febreiro de 2009.
Jorge A. Santiso Blanco
Secretario xeral da Consellería de Medio Ambiente
e Desenvolvemento Sostible
Ver referencia pdf "05300D011P065.PDF"
ORDE do 11 de marzo de 2009 pola que se renova a acreditación do Comité Ético de Investigación Clínica de Galicia.
CONSELLERÍA DE SANIDADE — II. AUTORIDADES E PERSOAL — 17/03/2009

Os ensaios clínicos e os comités éticos de investigación clínica regúlanse na comunidade autónoma polo Decreto 32/1996, do 25 de xaneiro, ditado en desenvolvemento do Real decreto 561/1993, do 16 de abril, polo que se establecen os requisitos para a realización de ensaios clínicos con medicamentos.
A Directiva 2001/20/CE, do Parlamento Europeo e do Consello, do 4 de abril de 2001, relativa á aproximación das disposicións legais, regulamentarias e administrativas dos estados membros sobre a aplicación de boas prácticas clínicas na realización de ensaios clínicos de medicamentos de uso humano, harmonizou as lexislacións dos estados membros da Unión Europea sobre ensaios clínicos con medicamentos en seres humanos, o que fixo necesaria a modificación da lexislación española nesta materia mediante o Real decreto 223/2004, do 6 de febreiro, polo que se regulan os ensaios clínicos con medicamentos, que derroga na súa totalidade o Real decreto 561/1993, do 16 de abril.
A renovación da acreditación dos comités éticos de investigación clínica, aos cales lles corresponde emitir informe sobre todo ensaio clínico que se realice dentro do seu ámbito territorial, debe ser resolta polo/a conselleiro/a de Sanidade, conforme os artigos 9 e 12.2º do citado Decreto 32/1996, do 25 de xaneiro, por proposta da dirección xeral competente.
Segundo o artigo 6 do Decreto 46/2006, do 23 de febreiro, polo que se establece a estrutura orgánica do Servizo Galego de Saúde, queda adscrito á Subdirección Xeral de Farmacia e Produtos Sanitarios, en coordinación coa Dirección Xeral de Aseguramento e Planificación Sanitaria, o Comité Ético de Investigación Clínica de Galicia. Polo tanto, correspóndelle a esta subdirección xeral a proposta de renovación da acreditación.
Ao abeiro do disposto nos artigos 10 e 11 do Decreto 32/1996, do 25 de xaneiro, o 4 de marzo presentouse solicitude de renovación da acreditación, e presentouse a documentación necesaria. En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, e os artigos 9 e 12.2º do Decreto 32/1996, do 25 de xaneiro, polo que se regula a realización de ensaios clínicos na Comunidade Autónoma de Galicia, por proposta da Subdirección Xeral de Farmacia e Produtos Sanitarios, e coa conformidade da Secretaría Xeral,
DISPOÑO:
Artigo único.-Renovar a acreditación do Comité Ético de Investigación Clínica de Galicia por un período de tres anos.
O comité quedará integrado polos membros que se relacionan no anexo.
Santiago de Compostela, 11 de marzo de 2009.
María José Rubio Vidal
Conselleira de Sanidade
Ver referencia pdf "05300D003P036.PDF"
CORRECCIÓN de erros.-Decreto 219/2008, do 25 de setembro, sobre inspección de industria na Comunidade Autónoma de Galicia.
CONSELLERÍA DE INNOVACIÓN E INDUSTRIA — I. DISPOSICIÓNS XERAIS — 03/03/2009

Advertidos erros no citado decreto, publicado no DOG nº 199, do 14 de outubro de 2008, cómpre facer as seguintes correccións:
Na páxina 18.775, artigo 3.3º, onde di: «... e validez as actuacións preventivas realizadas por estes no exercicio da súa función de inspección dentro do seu ámbito competencial nas instalacións industriais e que afecten a seguridade industrial», debe dicir: «... e terán validez as actuacións preventivas realizadas por estes no exercicio da súa función de inspección dentro do seu ámbito competencial nas instalacións industriais e que afecten a seguridade industrial».
Na páxina 18.776, no artigo 6.2º letra a), onde di: «Realizar recomendacións sobre seguridade ao titular do establecemento ou instalación industrial para lograr o máis efectivo cumprimento das disposicións a vixilancia que ten encomendadas o inspector/a», debe dicir: «Realizar recomendacións sobre seguridade ao titular do establecemento ou instalación industrial para lograr o máis efectivo cumprimento das disposicións, a vixilancia das cales ten encomendada o inspector/a».
Na páxina 18.782, no artigo 20.5º, onde di: «...e facilitarán aos funcionarios da inspección, por requirimento», debe dicir: «...e facilitaranlles, por requirimento».
Na páxina 18.782, no artigo 22.4º parágrafo 2, onde di: «A petición do titular da autorización deberá deixarse en poder deste unha mostra testemuña debidamente precintada e marcada», debe dicir: «A petición do titular da instalación deberá deixarse en poder deste unha mostra testemuña debidamente precintada e marcada».
Na páxina 18.783, artigo 26.1º onde di: «Os titulares das instalacións ou establecementos correspondente, ...», debe dicir: «Os titulares das instalacións ou establecementos, ...». Neste mesmo artigo na liña 4, onde di: «... inspección están obrigadas a dar ao inspector/a que realice a inspección...» debe dicir: «... inspección están obrigados a dar ao inspector/a que realice a inspección...».
CORRECCIÓN de erros.-Resolución do 7 de novembro de 2008, da Dirección Xeral de Relacións Laborais, pola que se lles dá publicidade ás festas laborais de carácter local para o ano 2009, correspondentes aos concellos das catro provincias da Comunidade Autónoma de Galicia.
CONSELLERÍA DE TRABALLO — III. OUTRAS DISPOSICIÓNS — 02/02/2009

Advertidos erros na devandita resolución publicada no Diario Oficial de Galicia número 223, do 17 de novembro de 2008, cómpre facer as seguintes correccións:
-No anexo I, provincia da Coruña, na páxina 20.749, onde di: «38. Fisterra: 24 de marzo, Festas; 8 de setembro, Festas», debe dicir: «38. Fisterra: 13 de abril, Luns de Pascua; 8 de setembro, Festas».
-No anexo I, provincia da Coruña, na páxina 20.749, onde di: «76. Sada: 24 de febreiro, Martes de Entroido; 16 de agosto, San Roque», debe dicir: «76. Sada: 24 de febreiro, Martes de Entroido; 17 de agosto, Festas».
-No anexo I, provincia da Coruña, na páxina 20.750, onde di: «87. Trazo: 24 de febreiro, Martes de Entroido; 16 de setembro, Santa Eufemia», debe dicir: «87. Trazo: 21 de maio, Ascensión; 21 de setembro, San Mateo».
-No anexo IV, provincia de Pontevedra, na páxina 20.753, onde di: «20. Fornelos de Montes: 24 de marzo, Luns de Pascua; 12 de agosto, San Lourenzo», debe dicir: «20. Fornelos de Montes: 13 de abril, Luns de Pascua; 12 de agosto, San Lourenzo».
-No anexo IV, provincia de Pontevedra, na páxina 20.754, onde di: «45. Portas: 7 de xaneiro, San Xiao; 20 de abril, Luns de Pascua», debe dicir: «45. Portas: 7 de xaneiro, San Xiao; 13 de abril, Luns de Pascua».
RESOLUCIÓN do 12 de xaneiro de 2009 pola que se publica o resultado do proceso de selección da primeira convocatoria de programas de desenvolvemento rural e de selección e recoñecemento dos grupos de desenvolvemento rural como entidades colaboradoras na xestión do programa Leader Galicia 2007-2013.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 02/02/2009

O 30 de maio de 2008 o Consello de Dirección de Agader aprobou as bases reguladoras para a selección de programas de desenvolvemento rural e para a selección e recoñecemento dos grupos de desenvolvemento rural (GDR) como entidades colaboradoras na xestión do programa Leader Galicia 2007-2013, cofinanciado con Feader, e convocou o correspondente proceso de selección. O citado acordo publicouse mediante resolución do director xeral de Agader do 30 de maio de 2008 no DOG nº 115, do 16 de xuño (corrección de erros DOG nº 140, do 21 de xullo).
Para o financiamento do programa Leader Galicia 2007-2013 preveuse unha dotación orzamentaria máxima de 142.846.735 , coa participación financeira do Feader, da Administración xeral do Estado e da Comunidade Autónoma de Galicia, que se satisfará con cargo ás seguintes contas orzamentarias:
-01/01 01/41/10 656800, que representa o 80% do orzamento dispoñible e destinarase ao financiamento das medidas da estratexia dos programas de desenvolvemento rural.
-01/01 01/43/10 656800, que representa o 20% do orzamento dispoñible e destinarase ao financiamento dos gastos de funcionamento dos GDR e da medida 431 dos programas de desenvolvemento rural.
O 21,178% da antedita dotación orzamentaria está destinado á reserva de eficacia, que se distribuirá en 2010 entre os GDR.
O Consello de Dirección de Agader do 23 de decembro resolveu a primeira convocatoria de selección de programas de desenvolvemento rural e de selección e recoñecemento dos GDR como entidades colaboradoras na xestión do programa Leader Galicia 2007-2013.
Tendo en conta o anterior, de acordo co previsto no artigo 15 da Lei 9/2007, do 13 de xuño, de subvencións de Galicia, e segundo as facultades conferidas polo artigo 10.2ª a) do Regulamento de Agader, aprobado polo Decreto 79/2001, do 6 de abril,
RESOLVO:
Publicar no Diario Oficial de Galicia o resultado do proceso de selección da primeira convocatoria de programas de desenvolvemento rural e de selección e recoñecemento dos GDR como entidades colaboradoras na xestión do programa Leader Galicia 2007-2013, convocadas polo acordo do Consello de Dirección de Agader do 30 de maio de 2008, de acordo co anexo que se xunta.
Santiago de Compostela, 12 de xaneiro de 2009.
Edelmiro López Iglesias
Director xeral da Axengia Galega de Desenvolvemento Rural
Ver referencia pdf "02200D015P099.PDF"
RESOLUCIÓN do 22 de xaneiro de 2009 pola que se comunica a concesión de axuda ás empresas que se relacionan, ao abeiro das bases reguladoras do Programa Innoempresa en Galicia.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 02/02/2009

Intentada a notificación persoal e devolta polo servizo de correos ao resultar imposible a súa práctica, de conformidade co establecido no artigo 59.4º da Lei 30/1992, do 26 de novembro, de réxime xurídico das administracións públicas e do procedemento administrativo común (LRX-PAC), mediante esta resolución ponse en coñecemento das empresas relacionadas no anexo que o 15 de outubro de 2008 o director xeral do Igape resolveu concederlles subvencións a fondo perdido, ao abeiro das bases reguladoras do Programa Innoempresa en Galicia (Resolución do 9 de maio de 2007, DOG nº 96, do 21 de maio).
Os actos obxecto deste anuncio non se publican na súa integridade en virtude da cautela prevista no artigo 61 da LRX-PAC. Concédeselles un prazo de quince días hábiles desde a publicación desta resolución no Diario Oficial de Galicia para a aceptación da subvención concedida en todos os seus termos ante o Igape. O expediente ponse de manifesto ás entidades neste centro directivo sito en Santiago de Compostela, complexo administrativo San Lázaro, s/n.
Santiago de Compostela, 22 de xaneiro de 2009.
Álvaro Álvarez-Blázquez Fernández
Director xeral do Instituto Galego de Promoción Económica
Ver referencia pdf "02200D018P100.PDF"
RESOLUCIÓN do 22 de xaneiro de 2009 pola que se comunica a denegación de axuda ás empresas que se relacionan, ao abeiro das bases reguladoras do Programa Innoempresa en Galicia.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 02/02/2009

Intentada a notificación persoal e devolta polo servizo de correos ao resultar imposible a súa práctica, de conformidade co establecido no artigo 59.4º da Lei 30/1992, do 26 de novembro, de réxime xurídico das administracións públicas e do procedemento administrativo común (LRX-PAC), mediante esta resolución ponse en coñecemento das empresas relacionadas no anexo que o 15 de outubro de 2008 o director xeral do Igape resolveu denegar as axudas solicitadas, ao abeiro das bases reguladoras do Programa Innoempresa en Galicia (Resolución do 9 de maio de 2007, DOG nº 96, do 21 de maio).
Os actos obxecto deste anuncio non se publican na súa integridade en virtude da cautela prevista no artigo 61 da LRX-PAC. A resolución de denegación esgota a vía administrativa, e contra ela poderán interpor potestativamente recurso de reposición ante o director xeral do Igape no prazo máximo dun mes desde o día seguinte ao da publicación desta resolución no Diario Oficial de Galicia, ou directamente recurso contencioso-administrativo ante os xulgados do contencioso-administrativo de Santiago de Compostela, no prazo máximo de dous meses, desde o día seguinte ao da publicación desta resolución no Diario Oficial de Galicia. O expediente ponse de manifesto ás entidades neste centro directivo sito en Santiago de Compostela, complexo administrativo San Lázaro, s/n.
Santiago de Compostela, 22 de xaneiro de 2009.
Álvaro Álvarez-Blázquez Fernández
Director xeral do Instituto Galego de Promoción Económica
Ver referencia pdf "02200D018P100.PDF"
ORDE do 27 de xaneiro de 2009 pola que se divide en sectores independentes a zona de concentración parcelaria de Niñodaguia-Serantes (Santiso).
CONSELLERÍA DO MEDIO RURAL — III. OUTRAS DISPOSICIÓNS — 02/02/2009

A concentración parcelaria de Niñodaguia-Serantes (Santiso) foi declarada de utilidade pública e urxente execución polo Decreto 195/1999, do 17 de xuño (DOG nº 129, do 27 de xullo).
O 19 de setembro de 2003 a xunta local aprobou as bases definitivas da concentración.
O polígono 1 desta zona está considerado zona LIC pola normativa ambiental. Por tal motivo, a Dirección Xeral de Estruturas e Infraestruturas Agrarias acordou inicialmente a rectificación do perímetro da concentración para excluír tal polígono na súa totalidade.
Na actualidade áchanse en curso os expedientes dos recursos interpostos contra a resolución de exclusión.
As anteriores circunstancias fixeron que na actualidade estea avanzada xa a elaboración do proxecto de concentración dos restantes polígonos mentres que o polígono 1 leva un considerable atraso, o que imposibilita a aprobación conxunta do proxecto de concentración parcelaria da zona sen que sufran o interese público e a necesidade da urxente execución do procedemento concentrador.
Así resulta do informe emitido polo Servizo de Infraestruturas e Estruturas Agrarias da Delegación Provincial desta consellería na Coruña, que figura no expediente.
Consciente desta problemática, a xunta local da zona, na reunión que tivo lugar o 21 de novembro de 2008, propuxo a tramitación separada dun proxecto parcial para o polígono 1 e outro proxecto parcial para o resto dos polígonos.
Esta consellería é competente para ditar esta orde, de acordo co establecido no artigo 52 bis da Lei 10/1985, de concentración parcelaria para Galicia.
Concorren as excepcionais circunstancias a que se refire o artigo 52 bis da Lei 10/1985, de concentración parcelaria para Galicia, na redacción que lle deu a Lei 12/2001, do 10 de setembro:
«Mediante orde do conselleiro competente en materia de agricultura, oída a xunta local da zona, e por sobreviren circunstancias excepcionais debidamente xustificadas polo servizo provincial correspondente, poderase dividir unha zona de concentración en sectores independentes. Neste caso a execución e a publicación dos distintos trámites do proceso poderán realizarse en cada sector con independencia dos restantes».
Por todo o anterior,
RESOLVO:
1. Dividir a zona de concentración parcelaria de Niñodaguia-Serantes (Santiso) nos dous sectores independentes que se indican a continuación:
-Sector 1, coincidente co polígono 1.
-Sector 2, coincidente co conxunto dos demais polígonos da zona.
2. A execución e publicación dos distintos trámites do proceso poderán realizarse en cada sector con independencia do outro.
Santiago de Compostela, 27 de xaneiro de 2009.
Alfredo Suárez Canal
Conselleiro do Medio Rural
RESOLUCIÓN do 17 de febreiro de 2009, da Secretaría Xeral da Consellería de Cultura e Deporte, pola que se lles dá publicidade aos convenios de colaboración subscritos por esta consellería no último cuadrimestre do ano 2008.
CONSELLERÍA DE CULTURA E DEPORTE — III. OUTRAS DISPOSICIÓNS — 04/03/2009

O artigo 11 da Lei 4/2006, do 30 de xuño, de transparencia e boas prácticas na Administración pública galega, impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración previstos no artigo 3.1º c) do texto refundido da Lei de contratos das administracións públicas, subscritos no cuadrimestre anterior.
En consecuencia, e para lle dar cumprimento a esa obriga,
DISPOÑO:
Artigo único.-Darlle publicidade á relación dos convenios subscritos pola Consellería de Cultura e Deporte nos meses de setembro, outubro, novembro e decembro do ano 2008, que se incorpora como anexo a esta resolución.
Santiago de Compostela, 17 de febreiro de 2009.
José Carlos Sierra Rodríguez
Secretario xeral da Consellería de Cultura
e Deporte
Ver referencia pdf "04400D014P063.PDF"
CORRECCIÓN de erros.-Resolución do 12 de xaneiro de 2009 pola que se anuncia convocatoria pública de subvencións ás industrias culturais para o ano 2009.
AXENCIA GALEGA DAS INDUSTRIAS CULTURAIS — III. OUTRAS DISPOSICIÓNS — 04/03/2009

Na devandita resolución publicada no Diario Oficial de Galicia número 19, do mércores 28 de xaneiro de 2009, cómpre realizar a seguinte corrección:
-Na páxina 1.849, cláusula 12, letra c), onde di: «Nas subvencións a compañías residentes, os beneficiarios estarán obrigados a realizar, durante o ano 2009, 50 funcións no espazo escénico de residencia», debe dicir: «Nas subvencións a compañías residentes, os beneficiarios estarán obrigados a realizar, durante o ano 2009, as funcións mínimas establecidas na cláusula terceira do capítulo V».
ORDE do 6 de febreiro de 2009 pola que se autoriza o cambio de denominación do Centro de Educación Especial de Xordos de Santiago de Compostela, na provincia da Coruña.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/03/2009

Tendo en conta o disposto no artigo 8 punto 1º do anexo do Decreto 374/1996, do 17 de outubro, polo que se aproba o Regulamento das escolas de educación infantil e dos colexios de educación primaria, así como os correspondentes informes, por proposta da Dirección Xeral de Ordenación e Innovación Educativa, esta consellería
DISPÓN:
Autorizar o cambio de denominación do centro que se relaciona no anexo a esta orde.
Santiago de Compostela, 6 de febreiro de 2009.
Laura Sánchez Piñón
Conselleira de Educación e Ordenación
Universitaria
ANEXO
Provincia: A Coruña.
Concello: Santiago de Compostela.
Localidade: Santiago de Compostela.
Código de centro: 15027502.
Denominación: Centro de Educación Especial de Xordos.
Nova denominación: Centro de Educación Especial Manuel López Navalón.
ORDE do 23 de febreiro de 2009 pola que se incorporan tres novos procedementos ao Rexistro Telemático da Xunta de Galicia, regulado polo Decreto 164/2005, do 16 de xuño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/03/2009

O Decreto 164/2005, do 16 de xuño, crea o Rexistro Telemático da Xunta de Galicia, que permite a presentación por vía telemática de solicitudes, escritos e comunicacións. Esta orde inclúe no anexo VII do Decreto 164/2005, do 16 de xuño, novos procedementos, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2º e a disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán.
DISPOÑO:
Artigo único
1. Inclúense no anexo VII do Decreto 164/2005, do 16 de xuño (procedementos para os que está habilitado o Rexistro Telemático da Xunta de Galicia), e quedan pois, habilitado cos efectos previstos no seu artigo 5.1º, os seguintes procedementos:
IN841G.-Dotación de unidades de I+D dentro das empresas.
IN841H.-Investimentos innovadores.
IN411B.-Autorización/inscrición como entidade colaboradora para renovación de equipamentos individuais de gas.
2. O procedemento para a tramitación electrónica estará dispoñible no enderezo
http://www.xunta.es/servicios/
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 23 de febreiro de 2009.
José Luis Méndez Romeu
Conselleiro de Presidencia, Administracións
Públicas e Xustiza
CORRECCIÓN de erros.-Resolución do 12 de decembro de 2008 pola que se ordena a publicación do acordo do Consello da Xunta de Galicia do 11 de decembro de 2008, polo que se modifica a relación de postos de traballo da Vicepresidencia da Igualdade e do Benestar.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/03/2009

Advertido erro na Resolución do 12 de decembro de 2008, publicada no DOG nº 6, do venres 9 de xaneiro de 2009, é necesario facer a oportuna corrección:
-Na páxina 506, no centro de destino Delegación Provincial de Ourense:
-No posto «VP.C99.10.000.32001.011.- Posto base grupo A», na columna formación específica, debe dicir: «640».
-No posto «VP.C99.10.000.32001.052.- Posto base grupo D», na columna formación específica, debe dicir: «641».
-No posto «VP.C99.10.000.32001.053.- Posto base grupo D», na columna formación específica, debe dicir: «641».
-No posto «VP.C99.10.000.32001.054.- Posto base grupo D», na columna formación específica, debe dicir: «641».
-No posto «VP.C99.10.000.32001.055.- Posto base grupo D», na columna formación específica, debe dicir: «641».
ORDE do 19 de febreiro de 2009 pola que se nomean vogais do Xurado de Expropiación de Galicia.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 04/03/2009

A Lei 9/2002, do 30 de decembro, de ordenación urbanística e protección do medio rural de Galicia, prevé, no seu artigo 232, modificado pola Lei 15/2004, do 29 de decembro, a creación do Xurado de Expropiación de Galicia como órgano colexiado permanente da comunidade autónoma especializado nos procedementos para a fixación do prezo xusto na expropiación forzosa, cando a Administración expropiadora sexa a comunidade autónoma ou as entidades locais do seu ámbito territorial.
O dito precepto dispón, entre outros particulares, a composición do xurado, sendo desenvolvido mediante o Regulamento de organización e funcionamento do Xurado de Expropiación de Galicia, aprobado mediante o Decreto 223/2005, do 16 de xuño.
O artigo 4.2º deste regulamento establece, respecto da composición do xurado, que diversos organismos, entidades e colexios profesionais proporán, cada un deles, un representante que actuará como vogal titular.
Así mesmo, prevese a designación, no mesmo acto de nomeamento dos vogais titulares, dun vogal suplente, que actuará en caso de vacante, ausencia, enfermidade ou calquera outra causa que imposibilite a asistencia daquel titular.
Todos eles serán nomeados polo conselleiro competente en materia de urbanismo e ordenación do territorio.
O mandato destes vogais será de catro anos, renovables por períodos de igual duración, que comezará a computarse desde o día seguinte ao da publicación do nomeamento no Diario Oficial de Galicia, podendo ser, se fose o caso, substituídos.
Estes vogais poderán ser substituídos polas entidades, organizacións e asociacións que os designasen, e os así nomeados permanecerán no seu cargo, como máximo, polo tempo que lle restase ao substituído para o cumprimento do seu mandato.
Considerando que o Colexio Oficial de Enxeñeiros de Montes de Galicia comunica ao Xurado de Expropiación de Galicia o acordo adoptado pola xunta de goberno, relativo á substitución de dous vogais, cómpre proceder ao seu nomeamento, coas formalidades previstas regulamentariamente, deixando sen efecto a designación e consecuente nomeamento efectuado no seu día na referida representación.
Polo exposto,
DISPOÑO:
Artigo único.-Nomear as persoas que se relacionan a continuación como vogais do Xurado de Expropiación de Galicia, en representación do Colexio Oficial de Enxeñeiros de Montes de Galicia, na súa condición de vogal titular e suplente.
Titular: Carmen Juliani Aguado.
Suplente: Diego Fraile Vacas.
Santiago de Compostela, 19 de febreiro de 2009.
María José Caride Estévez
Conselleira de Política Territorial, Obras Públicas
e Transportes
DECRETO 39/2009, do 12 de febreiro, polo que se dispón a substitución de dous membros do Consello Escolar de Galicia.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 04/03/2009

De conformidade co disposto no artigo 6 da Lei 3/1986, do 18 de decembro, de consellos escolares de Galicia, no artigo 10 do Decreto 44/1988, do 11 de febreiro, polo que se desenvolve a dita lei, no artigo 16.1º c) do Decreto 87/1992, do 26 de marzo, polo que se aproba o Regulamento de réxime interno do Consello Escolar de Galicia.
Atendendo ás designacións efectuadas por ANPE-Galicia Sindicato Independente e pola Federación de Traballadores do Ensino Fete-UGT para substituír un representante de cadansúa organización sindical no Consello Escolar de Galicia, por proposta da conselleira de Educación e Ordenación Universitaria e logo de deliberación do Consello da Xunta de Galicia, na súa reunión do día doce de febreiro de dous mil nove,
DISPOÑO:
Artigo 1º
Que cesen como membros do Consello Escolar de Galicia:
a) En representación dos profesores nos niveis educativos correspondentes ao ámbito do ensino público non universitario de Galicia, Manuel Nicolás Vázquez Varela (ANPE-Galicia Sindicato Independente).
b) En representación dos profesores nos niveis educativos correspondentes ao ámbito do ensino privado non universitario de Galicia, Obdulia Manso Cupeiro (Federación de Traballadores do Ensino Fete-UGT).
Artigo 2º
Nomear membros do Consello Escolar de Galicia, nas condicións determinadas na Lei 3/1986, do 18 de decembro, de consellos escolares de Galicia:
a) En representación dos profesores nos niveis educativos correspondentes ao ámbito do ensino público non universitario de Galicia, a Manuel Astariz Castro (ANPE-Galicia Sindicato Independente).
b) En representación dos profesores nos niveis educativos correspondentes ao ámbito do ensino privado non universitario de Galicia, a Gerardo Moreno Díaz (Federación de Traballadores do Ensino Fete-UGT).
Artigo 3º
O mandato dos novos membros será polo tempo que resta para completar o período da representatividade que posúen.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, doce de febreiro de dous mil nove.
Emilio Pérez Touriño
Presidente
Laura Sánchez Piñón
Conselleira de Educación e Ordenación Universitaria
DECRETO 16/2009, do 21 de xaneiro, polo que se crea o Centro de Día de Maiores de Burela, no concello de Burela (Lugo).
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 02/02/2009

O artigo 27.23º do Estatuto de autonomía de Galicia, en concordancia co artigo 148.1º20 da Constitución española, establece a competencia exclusiva da comunidade autónoma no ámbito da asistencia social.
En virtude desa atribución competencial, o Parlamento de Galicia aprobou a Lei 4/1993, do 14 de abril, de servizos sociais, pola que se ordenan e regulan os aspectos básicos dun sistema integrado de servizos sociais como servizo público da Comunidade Autónoma de Galicia, estruturado en dous niveis de atención, primaria e especializada.
A dita norma veu regular os servizos sociais de atención especializada dirixidos ao colectivo das persoas maiores, e establece determinados programas e equipamentos, entre os que figuran os centros de día, encamiñados a alcanzar a autonomía persoal e a integración social deste sector poboacional.
En desenvolvemento da lei, e co fin de garantir a adecuada prestación dos servizos, acreditar a calidade da atención e recoñecer os dereitos e deberes dos usuarios, aprobouse o Decreto 143/2007, do 12 de xullo, de autorización e acreditación de centros de servizos sociais. Esta disposición regula a obrigatoriedade de obter autorización administrativa previa para a creación ou modificación dos equipamentos sociais así como para o inicio ou cesamento das súas actividades, especificando os requisitos xerais que deben cumprir.
Neste sentido, segundo o disposto no artigo 29 da Lei 4/1993, de servizos sociais, e o artigo 6 do Decreto 143/2007, para a creación de centros de servizos sociais propios da Administración autonómica, será necesaria unha norma con rango de decreto.
En consecuencia, e por proposta do vicepresidente da Igualdade e do Benestar logo da deliberación do Consello da Xunta de Galicia, na súa reunión do día vinte e un de xaneiro de dous mil nove,
DISPOÑO:
Artigo único.-Créase, ao abeiro do previsto no artigo 6.c) do Decreto 143/2007, do 12 de xullo, o Centro de Día de Burela, centro de atención diúrna a persoas maiores, no concello de Burela (Lugo).
Disposición derradeira
Única.-Esta disposición producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e un de xaneiro de dous mil nove.
Emilio Pérez Touriño
Presidente
Anxo Manuel Quintana González
Vicepresidente da Igualdade e do Benestar
CORRECCIÓN de erros.-Orde do 31 de decembro de 2008 pola que se establecen as bases reguladoras para a concesión, en réxime de concorrencia competitiva, das subvencións para a implantación do distintivo de calidade do comercio galego, fomento da creación e expansión de cadeas sucursalistas, medidas ambientais e mellora da imaxe dos establecementos comerciais, en desenvolvemento do Plan de renovación e mellora do comercio galego e se procede á súa convocatoria. (Código de procedemento IN217A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 02/03/2009

Advertidos erros na devandita orde, publicada no DOG nº 32, do 16 de febreiro de 2009, cómpre facer as seguintes correccións:
Na páxina 3.024, columna 1, artigo 3.1º, onde di «Os solicitantes das axudas terán que presentar antes do 30 de xuño de 2008», debe dicir: «Os solicitantes das axudas terán que presentar antes do 30 de xuño de 2009».
Na páxina 3.030, columna 2, artigo 16º, número 1, onde di: «tendo de prazo para presentala ata o 31 de outubro de 2008», debe dicir: «tendo de prazo para presentala ata o 31 de outubro de 2009».
No anexo VII debe suprimirse o código 4726 «Comercio polo miúdo de produtos de tabaco en establecementos especializados».
RESOLUCIÓN do 23 de febreiro de 2009, da Secretaría Xeral de Emigración, pola que se amplía o prazo de presentación de solicitudes do programa de axudas para a participación en actividades de campamentos e campos de traballo dirixidos a mozos e mozas de orixe galega ou descendentes de galegos e que residan no exterior, previsto na Resolución do 19 de decembro de 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/03/2009

Mediante Resolución do 19 de decembro de 2008 (DOG nº 2, do 5 de xaneiro de 2009), a Secretaría Xeral de Emigración convoca e regula, para o exercicio 2009, o programa de axudas para a participación en actividades de campamentos e campos de traballo dirixidos a mozos e mozas de orixe galega ou descendentes de galegos e que residan no exterior.
A coincidencia do prazo de presentación de solicitudes co período vacacional en moitos países de Latinoamérica, dificulta a difusión da convocatoria e fai que o número de solicitudes, ata a data, non chegue a cubrir o número de prazas.
En consecuencia, e á vista do número mínimo de solicitudes presentadas e rexistradas nas entidades colaboradoras, co fin de facilitar aos interesados a presentación das solicitudes e xuntar a documentación correspondente e de conformidade co establecido no artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común, o secretario xeral de Emigración, en virtude das competencias que ten atribuídas,
RESOLVE:
Artigo único.-Ampliar, ata o 16 de marzo de 2009, o prazo de presentación de solicitudes para as axudas para a participación en actividades de campamentos e campos de traballo dirixidos a mozos e mozas de orixe galega ou descendentes de galegos e que residan no exterior reguladas na Resolución do 19 de decembro de 2008.
Contra esta resolución de ampliación de prazo non cabe recurso ningún, de acordo co disposto no artigo 49.3º da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 23 de febreiro de 2009.
Manuel Luis Rodríguez González
Secretario xeral de Emigración
RESOLUCIÓN do 23 de xaneiro de 2009 pola que se  dá publicidade ás axudas de contía superior a 3.000 euros concedidas ao abeiro da Orde do 15 de febreiro de 2008 (Diario Oficial de Galicia número 38, do 22 de febreiro), pola que se aproban as bases para a concesión de subvencións para a adecuación dos establecementos comerciais ao seu contorno competitivo, en desenvolvemento do Plan de renovación e mellora do comercio galego e se procede á súa convocatoria para o ano 2008. (Código de procedemento IN214A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 02/03/2009

O artigo 18º das bases reguladoras da orde dispón: «a publicación no Diario Oficial de Galicia da relación das subvencións concedidas con indicación da norma reguladora, beneficiario, crédito orzamentario, contía e finalidade da subvención. Non obstante o anterior, cando os importes das subvencións concedidas individualmente consideradas sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Innovación e Industria».
Na súa virtude,
RESOLVO:
Ordenar a publicación no Diario Oficial de Galicia das axudas concedidas superiores a 3.000 euros ao abeiro da Orde do 15 de febreiro de 2008, pola que se aproban as bases para a concesión de subvencións para a adecuación dos establecementos comerciais ao seu contorno competitivo, en desenvolvemento do Plan de renovación e mellora do comercio galego e se procede á súa convocatoria para o ano 2008.
Aplicación orzamentaria 10.05.751 A 770.1.
Crédito orzamentario: 1.500.000 euros.
Santiago de Compostela, 23 de xaneiro de 2009.
P.D. (31-1-2006, DOG nº 24)
Emilio Nogueira Moure
Secretario xeral da Consellería de Innovación
e Industria
Ver referencia pdf "04200D012P066.PDF"
Ver referencia pdf "04200D013P069.PDF"